**Akademické vzťahy sa budujú aj na východ**

**Inštitút edukológie a sociálnej práce otvára svoje možnosti aj smerom na východ. Dôkazom toho je podpis bilaterálnej zmluvy o spolupráci s Východoeurópskou slovanskou univerzitou, ktorá predstavuje nové príležitosti pre tvorivých pracovníkov a pracovníčky, ale najmä pre študentov a študentky.**

Podpis zmluvy znamená v tomto prípade významný akademický prínos. „***Táto zahraničná spolupráca prináša benefity nie len v oblasti vedy a výskumu, ale aj akademickú, kultúrnu výmenu a podporu študijnej a vedeckej spolupráce pre humanitné vedy,***“ uviedla riaditeľka inštitútu prof. Beáta Balogová. Nejde však o „prvý kontakt“, pracoviská kooperujú už dlhšiu dobu. Ako zdôraznila riaditeľka prešovského pracoviska, doterajšiaspolupráca bola rozvíjaná najmä vo formách prednáškovej činnosti, organizovaní a účasti na konferenciách, partnerstva pri riešení vedeckovýskumných projektov a budovaní osobných kontaktov, ktoré teraz nabrali aj formálnu, zmluvnú podobu.

Za ukrajinskú stranu zmluvu podpísala rektorka univerzity prof. Ľudmila Nesuch, ktorá rovnako neskrývala radosť. „***Máme záujem o koordináciu snáh v akademickej činnosti, ktorá je spojená s účinnou a vzájomne výhodnou spoluprácou,***“ vysvetlila rektorka z Užhorodu.

Spoločná realizácia obsahu zmluvy, ktorá o. i. zakotvuje aj program rozvoja vedeckých výskumov v odvetví vedy, ekonómie, informačných technológii, práva, kultúry, tradícií ukrajinského a slovenského národa bola podpísaná na obdobie 5 rokov. Predstaviteľky sa na stretnutí dohodli aj na ďalších zámeroch v oblasti spolupráce, najmä z pohľadu praxe.

S Ukrajinou sú však aj ďalšie ambície, IEaSP sa najbližšie chystá zapojiť aj do pripravovanej výzvy v rámci projektu cezhraničných mobilít a ak bude projekt schválený národnou agentúrou, prví stážisti, stážistky a záujemcovia o mobility by mohli okúsiť atmosféru štúdia na Ukrajine už v akademickom roku 2016/17.

V súčasnosti má prešovský Inštitút edukológie a sociálnej práce Filozofickej fakulty Prešovskej univerzity v Prešove podpísaných 14 bilaterálnych dohôd s pracoviskami podobného zamerania v 5 štátoch EÚ (Poľsko, Česká republika, Fínsko, Nemecko, Slovinsko, Francúzsko). V tomto akademickom roku sa začali aj rokovania o podpise bilaterálnej zmluvy s univerzitou v Pittsburghu v USA.

veronika kmetóny gazdová